**Parkosítás, sportolási lehetőségek**

1. A Goldberger utca, Lajos utca, Tímár utca és az Árpád fejedelem útja által határolt füves terület egyre elhanyagoltabb. Egy kis részén, ahol 2020-ban felállították a szovjetek által elhurcoltakról megemlékező obeliszket, láthatóan nagy gonddal lett kialakítva, de sajnos a többi része nem jó állapotú. Ezen nem segít a néhány fa, amit elültetnek, mert folyamatosan törnek ki az idősebb fák a környéken.

Jelenleg itt található:

* egy, (feltehetően) az Aquincum szálloda tulajdonában álló, rendezett, de kis alapterületű **park**, ahol nem nagyon szeretik, ha a fűre lépünk, és ami alapvetően a vendégeké, de használhatja bárki;
* a **zsinagóga** **előtti zöldterületen** gyakran vannak rendezvények, amelyek miatt olyankor oda nem lehet menni, de egyébként is egyre fogy a zöldterület, most kábé harmadjára kövezték le (talán ez a zsinagóga saját területe), illetve 2023 nyarán régészeti feltárás zajlott, ami után a kitermelt homokot otthagyták az enyészetnek;
* a zsinagógától a Tímár utcáig van egy összefüggő, úttesttel meg nem szakított **zöldterület**, ahol egyre kevesebb a fa (dőlnek ki viharban, villám csap beléjük stb., de ahova újakat nem ültetnek),
* egy elképesztően göröngyös **focipálya**, ami teljesen alkalmatlan mindenre, de körbeveszi egy talán nézőtérnek épült földtorlasz,
* egy **máltai játszótér**, ami a környék egyetlen normális játszótere. Innen 2018-ban elbontották a játékok többségét, és az intenzív szülői fellépés, aláírásgyűjtés mindössze annyit ért el, hogy másfél évvel később egy kisméretű csúszdát és egy balesetveszélyes, minden korosztály számára alkalmatlan mászókát kapott a játszótér. Ahonnan azóta tovább fogynak a játékok, már személyzet sincs, az eredeti funkciója betöltésére alkalmatlanná vált.)
* Az egészet körbeöleli egy mocskos, kutyaürülékkel teli, üvegszilánkokkal meghintett, délután-esténként csövesek által előszeretettel látogatott **park**, ahol az itt élő családok gyermekei játszanának.
* Ferdén, a HÉV-től fut át egy járda, ahol nincs közvilágítás. (A máltai játszótéren sincs lámpa, ezért télen 4 óra után csak zseblámpával használható.) Itt botorkálnak haza az itt élő anyák, apák, gyerekek, idősek, esténként.
1. Ami az Andor Ilona Iskola és a Mókus Óvoda által határolt kis zöld területet illeti (sőt, itt van még egy bölcsőde is): az érintett szülők sok éven keresztül próbálták elérni, hogy a három intézmény közvetlen közelében található füves-cserjés, helyenként fás terület a kiáramló gyermeksereg igényeinek kissé jobban megfeleljen. Található itt egy fitness park is, részben kilazult, rossz állapotú eszközökkel, amelyeket, nyilvánvalóan balesetveszélyes módon, 14 év alatti gyermekek is használnak, hiszen ott van előttük, és csak ez van előttük.

Óriási megelégedésünkre szolgált, hogy 2022-ben a harmadik kerületi közösségi költségvetésbe végre bekerült a terület felújítása – de kár, hogy csak az iskolával egyeztettek, a szülőkkel nem.

Javaslat:

* A Lajos utcán, az Árpád híd felőli oldalon jók lennének az adottságok egy rendezett, többfunkciós közpark kialakításához.
* Nagyon szeretnénk (1) több fát, (2) több padot árnyékos helyen, (3) közvilágítást, (4) külön kutyafuttatót és így a kutyagumi-helyzet megoldását, (5) a leromlott állapotú focipálya felújítását, vagy ha ez nem lehetséges, a beton feltörését és füvesítést. Összehasonlításul: A XIII. kerületi [Vizafogó park](https://www.budapest13.hu/2022/03/08/atadtuk-a-vizafogo-parkot/), látom, 700 millió forintba került. Ez nyilvánvalóan sokszorosan meghaladja a kritériumként szabott 120 millió forintot. De nem is tartunk igényt tóra, sem fitness parkra, és itt nem is a nulláról kellene kezdeni, hiszen itt már van egy park! A közbiztonság javítása érdekében viszont az okos térfigyelőrendszer, vagy éppen a csapadékvíz gyűjtése megfontolandó lenne. Mivel szerencsére sok a madár, lehetnének a madarakkal kapcsolatos táblák, ismeretterjesztő céllal, egyfajta mini tanösvény a kisgyerekek számára.
* Az Andor Ilona Iskola és a Mókus Óvoda által közrefogott területen (1) nagyon szeretnénk néhány egyszerű játékot, akár kismotorozásra / rollerezésre / futkározásra alkalmas felületet, a jelenlegi nagymennyiségű, borzasztó rossz állapotú beton helyett. Akár olyasmit, amit a Vackor óvoda mellé telepítettek. (2) Ha a beton nagy részét feltörnék, és helyette lenne egy kicsi rekortán pálya és fű, vagy több fa, vagy egy kicsi dombocska, bármi, ami leköti a gyerekeket, akkor kevesebb lenne a konfliktus a közelben lakókkal, akik panaszkodnak, hogy a gyerekek a ház aljában kiabálnak.
* Szeretnénk, ha a máltai játszótérre visszakerülne néhány olyan játék, ami korábban ott megtalálható volt, és amit azzal az ígérettel bontottak le, hogy lesz helyettük új. Tudomásunk szerint a harmadik kerületi önkormányzat támogatja a Máltai játszótereket, amelyeknek a célja „Játszva megelőzni”. Ez a játszótér erre a célra sajnos most alkalmatlan, a korábban itt kialakult közösség gyakorlatilag széthullott. (Igaz, most olvasom, hogy az épületet 2023. szeptemberben [megáldották](https://www.instagram.com/magyarmaltaiszeretetszolgalat/p/CxafsNCofcP/?img_index=1). Remélem, szándék is van a fejlesztésre.)

Ezek a fejlesztések önállóan is minőségi javulást hoznának a kerületi lakóközösségek számára, de komplexen szemlélve még nagyobb impaktjuk lehetne.

A javasolt fejlesztések összhangban vannak a főváros zöldinfrastruktúra-fejlesztési és fenntartási akciótervével, a klímatudatos városi zöldinfrastruktúra fenntartásával.